Document ID: 31978L0473

Id-Direttiva tal-Kunsill
tat-30 ta’ Mejju 1978
dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ ko-assigurazzjoni Komunitarja
(78/473/KEE)
IL-KUNSILL TAL-KOMUNITAJIET EWROPEJ,
Wara li kkunsidra t- Trattat li jistabbilixxi l-Komunità Ekonomika Ewropea, u b’mod partikolari l- Artikoli 57(2) u 66 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal- Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi t-twettiq effettiv tan-negozju ta’ ko-assigurazzjoni Komunitarja għandu jiġi ffaċilitat b’minimu ta’ koordinazzjoni sabiex jiġu pprevenuti l-kompetizzjoni distorta u l-inugwaljanza ta’ trattament, mingħajr ma tiġi effettwata l-libertà li teżisti f’diversi Stati Membri;
Billi din il-koordinazzjoni tkopri biss dawk l-operazzjonijiet ta’ ko-assigurazzjoni li huma ekonomikament iktar importanti, jiġifieri dawk li għar-raġuni tan-natura jew tad-daqs tagħhom x’aktarx ikunu koperti minn ko-assigurazzjoni internazzjonali;
Billi din id-Direttiva b’hekk tikkostitwixxi l-ewwel pass lejn il-koordinazzjoni ta’ l-operazzjonijiet kollha li jistgħu jitwettqu permezz tal-libertà li jiġu pprovduti servizzi; billi din il-koordinazzjoni, fil-fatt, hija s-suġġett tal-proposta għat-tieni Direttiva tal-Kunsill dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ assigurazzjoni diretta apparti minn assigurazzjoni tal-ħajja u li tistabbilixxi dispożizzjonijiet biex jiġi ffaċilitat l-eżerċizzju effettiv tal-libertà li jiġu pprovduti servizzi, li l-Kummissjoni għaddiet lill-Kunsill fit-30 ta’ Diċembru 1975 [3];
Billi l-assiguratur ewlieni jinstab f’qagħda aħjar mill-ko-assiguraturi l-oħrajn biex jistudja t-talbiet u jiffissa l-ammont minimu ta’ riservi għal talbiet pendenti;
Billi hemm għaddej xogħol fuq l-għeluq ta’ impriżi ta’ l-assigurazzjoni; billi għandha ssir dispożizzjoni f’dan l-istadju biex jiġi assigurat li, fil-każ ta’ għeluq, benefiċjarji taħt kuntratti Komunitarji ta’ ko-assigurazzjoni jgawdu ugwaljanza ta’ trattament ma’ benefiċjarji fir-rigward tan-negozju l-ieħor ta’ l-assigurazzjoni, mingħajr distinzjoni taċ-ċittadinanza ta’ dawn il-persuni;
Billi għandha tiġi pprovduta ko-operazzjoni speċjali fil-qasam ta’ ko-assigurazzjoni Komunitarja kemm bejn l-awtoritajiet kompetenti ta’ sorveljanza ta’ l-Istati Membri u kemm bejn dawk l-awtoritajiet u l-Kummissjoni; billi kull prattika li tista’ tindika użu ħażin ta’ l-iskop ta’ din id-Direttiva għandha tiġi eżaminata tul din il-kooperazzjoni,
ADOTTA DIN ID-DIRETTIVA:
IT-TITOLU I
Dispożizzjonijiet ġenerali
L-Artikolu 1
1. Din id-Direttiva għandha tapplika għal operazzjonijiet ta’ ko-assigurazzjoni Komunitarja msemmija fl-Artikolu 2 li jirrelataw għar-riskji kklassifikati taħt il-punt A. 4, 5, 6, 7, 8, 9, 11, 12, 13, u 16 ta’ l-Anness ma’ l-Ewwel Direttiva tal-Kunsill ta’ l-24 ta’ Lulju 1973 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu mal-bidu u t-twettiq tan-negozju ta’ assigurazzjoni diretta apparti minn assigurazzjoni tal-ħajja [4], hawnhekk iżjed ’il quddiem imsejħa "l-ewwel Direttiva ta’ Koordinazzjoni".
M’għandhiex tapplika, madanakollu, għal operazzjonijiet Komunitarji ta’ ko-assigurazzjoni li jkopru riskji klassifikati taħt il-punt A. 13 li jikkonċerna ħsara kkawżata minn fonti nukleari jew minn prodotti mediċinali. L-esklużjoni ta’ assigurazzjoni kontra ħsara li toriġina minn prodotti mediċinali għandha tiġi eżaminata mill-Kunsill fi żmien ħames snin min-notifika ta’ din id-Direttiva.
2. Din id-Direttiva għandha tapplika għar-riskji msemmija fl-ewwel sub-paragrafu tal-paragrafu 1 li għar-raġuni tan-natura tagħhom jew tad-daqs tagħhom jitolbu għall-parteċipazzjoni ta’ diversi assigurati għall-koperta tagħhom.
Kull diffikultà li tista’ tinqala’ mill-implementazzjoni ta’ dan il-prinċipju għandha tiġi eżaminata skond l-Artikolu 8.
L-Artikolu 2
1. Din id-Direttiva għandha tapplika biss għal dawk l-operazzjonijiet Komunitarji ta’ ko-assigurazzjoni li jissodisfaw il-kundizzjonijiet li ġejjin:
(a) ir-riskju, fis-sens ta’ l-Artikolu 1(1), huwa kopert b’kuntratt singolu b’laġġju ġenerali u għall-istess perijodu minn tnejn jew aktar impriżi ta’ l-assigurazzjoni, hawnhekk iżjed ’il quddiem magħrufa bħala l-"ko-assiguraturi", kull wieħed għalih; wieħed minn dawn l-intrapriżi għandu jkun l-assiguratur ewlieni;
(b) ir-riskju jinstab fil-Komunità;
(ċ) għall-iskop li jiġi kopert dan ir-riskju, l-assiguratur ewlieni huwa awtorizzat skond il-kondizzjonijiet stabbiliti fl-Ewwel Direttiva ta’ Koordinazzjoni, jiġifieri, huwa ttrattat bħallikieku kien l-assiguratur li jkopri r-riskju kollu;
(d) mill-anqas wieħed mill-ko-assiguraturi jipparteċipa fil-kuntratt permezz ta’ uffiċju prinċipali, aġenzija jew fergħa stabbilita fi Stat Membru ta’ xort’ oħra minn dak ta’ l-assiguratur ewlieni;
(e) l-assiguratur ewlieni jassumi kompletament ir-rwol tal-mexxej fil-prattika ta’ ko-assiguratur u b’mod partikolari jiddetermina t-termini u l-kondizzjonijiet ta’ assigurazzjoni u ratifika.
2. Dawk l-operazzjonijiet ta’ ko-assigurazzjoni li ma jissodisfawx il-kundizzjonijiet stabbiliti fil-paragrafu 1 jew li jkopru riskji ta’ xort’ oħra minn dawk speċifikati fl-Artikolu 1 għandhom jibqgħu suġġetti għal-liġijiet nazzjonali operattivi fiż-żmien meta tiġi fis-seħħ din id-Direttiva.
L-Artikolu 3
Id-dritt ta’ impriżi li jkollhom l-uffiċċju prinċipali tagħhom fi Stat Membru u li huma suġġetti għal u jissodisfaw il-ħtiġiet ta’ l-Ewwel Direttiva ta’ Koordinazzjoni biex jipparteċipaw f’ko-assigurazzjoni Komunitarja ma jistax ikun soġġett għal ebda dispożizzjonijiet barra minn dawk ta’ din id-Direttiva.
IT-TITOLU II
Kundizzjonijiet u proċeduri għal ko-assigurazzjoni Komunitarja
L-Artikolu 4
1. L-ammont ta’ riservi tekniċi għandu jiġi ddeterminat mill-koassiguraturi differenti skond ir-regoli ffissati mill-Istat Membru fejn huma stabbiliti jew, fin-nuqqas ta’ dawn ir-regoli, skond il-prattika konswetudinarja ta’ dak l-Istat. Madanakollu, r-riserva għal talbiet pendenti għandha tkun mill-anqas ugwali għal dik iddetereminata mill-assiguratur ewlieni skond ir-regoli jew il-prattika ta’ l-Istat li fih dak l-assiguratur ikun stabbilit.
2. Ir-riservi tekniċi stabbiliti mill-ko-assiguraturi differenti għandhom ikunu rappreżentati b’assi li jaqblu. Madanakollu, jista’ jingħata mill-Istati Membri li fihom il-ko-assiguraturi huma stabbiliti ir-rilassament tar-regola ta’ assi li jaqblu, sabiex jittieħed kont tal-ħtiġiet ta’ amministrazzjoni soda ta’ intrapriżi ta’ assigurazzjoni. Dawn l-assi għandhom ikunu lokalizzati jew fl-Istati Membri li fihom il-ko-assiguraturi huma stabbiliti jew fl-Istat Membru li fih l-assiguratur ewlieni jkun stabbilit, skond liema minnhom jagħżel l-assiguratur.
L-Artikolu 5
L-Istati Membri għandhom jassiguraw li l-ko-assiguraturi stabbiliti fit-territorju tagħhom iżommu informazzjoni statistika li turi il-firxa ta’ operazzjonijiet Komunitarji ta’ ko-assigurazzjoni u l-pajjizi kkonċernati.
L-Artikolu 6
L-awtoritajiet ta’ sorveljanza ta’ l-Istati Membri għandhom jikkooperaw mill-qrib fl-implementazzjoni ta’ din id-Direttiva u għandhom jipprovdu lil xulxin bl-informazzjoni kollha neċessarja għal dan l-iskop.
L-Artikolu 7
Fil-każ li intrapriża ta’ l-assigurazzjoni tingħalaq, impenni li joriġinaw minn parteċipazzjoni f’kuntratti Komunitarji ta’ ko-assigurazzjoni għandhom ikunu sodisfatti bl-istess metodu bħal dawk li joriġinaw taħt kuntratti oħrajn ta’ l-assigurazzjoni ta’ dik l-intrapriża, mingħajr distinzjoni dwar iċ-ċittadinanza ta’ l-assigurat u l-benefiċjarji.
IT-TITOLU III
Dispożizzjonijiet Finali
L-Artikolu 8
Il-Kummissjoni u l-awtoritajiet kompetenti ta’ l-Istati Membri għandhom jikkooperaw mill-qrib għall-iskop li jiġu eżaminati xi diffikultajiet li jistgħu jinqalgħu fl-implementazzjoni ta’ din id-Direttiva.
Matul din il-kooperazzjoni għandhom jeżaminaw b’mod partikolari kull prattika li tista’ tindika li l-iskop tad-dispożizzjonijiet ta’ din id-Direttiva u b’mod partikolari ta’ Artikolu 1(2) u l-Artikolu 2 qegħdin jiġu użati ħażin jew minħabba li l-assiguratur ewlieni mhuwiex qed jassumi r-rwol ta’ mexxej fil-prattika ta’ koassigurazzjoni jew inkella minħabba li huwa ċar li r-riskji ma jeħtiġux il-parteċipazzjoni ta’ tnejn jew aktar assiguraturi għall-koperta tagħhom.
L-Artikolu 9
Il-Kummissjoni għandha tissottometti lill-Kunsill, fi żmien sitt snin min-notifika ta’ din id-Direttiva, rapport dwar l-iżvilupp ta’ ko-assigurazzjoni Komunitarja.
L-Artikolu 10
L-Istati Membri għandhom jemendaw id-dispożizzjonijiet nazzjonali tagħhom sabiex jikkonformaw ma’ din id-Direttiva fi żmien 18-il xahar min-notifika tagħha u għandhom minnufih jinfurmaw lill-Kummissjoni bihom.
Id-dispożizzjonijiet b’hekk emendati għandhom jiġu applikati fi żmien 24 xahar minn din in-notifika.
L-Artikolu 11
Man-notifika ta’ din id-Direttiva, l-Istati Membri għandhom jassiguraw li t-test tad-dispożizzjonijiet ewlenija tal-liġijiet, regolamenti jew miżuri amministrattivi li huma jadottaw fil-qasam kopert minn din id-Direttiva jkunu kkomunikati lill-Kummissjoni.
L-Artikolu 12
Din id-Direttiva hija indirizzata lill-Istati Membri.
Magħmula fi Brussel, fit-30 ta’ Mejju 1978.

Labels: 2
15
4